DA Den Europæiske Unions Tidende CE 84/369

(2004/C 84 E/0427)

SKRIFTLIG FORESPØRGSEL E-0349/04

af Roberta Angelilli (UEN) til Kommissionen

(12. februar 2004)

Om: EU indblandet i alvorlige uregelmæssigheder i forbindelse med oprettelsen af det private Formello-universitet i Rom

I juni 2003 grundlagdes »Libera Università di Formello«, en privat institution, som indledte sine undervisningsaktiviteter den 11. november 2003. Samme dag behandlede Formello kommune, i hvilken udstrækning den skulle indgå som partner i universitet, men på grund af nogle uklare oplysninger i et dokument, som kommunen havde fået forelagt til behandling på mødet, iværksatte nogle af byrådsmedlemmerne en omhyggelig undersøgelse. Det pågældende dokument skulle dreje sig om en anmodning om godkendelse af universitetet, som det italienske ministerium for undervisning, universiteter og forskning havde modtaget fra Europa-Kommissionen. Ifølge dokumentet ville der fra Generaldirektoratet for Uddannelse og Kultur som led i Leonardo-programmet blive ydet støtte til projektet. Dokumentet var underskrevet af formanden for det nationale udvalg for evaluering af universiteterne (et organ under undervisningsministeriet) og havde sagsnummeret DOC 27/2003. Undersøgelsen, som var blevet iværksat af byrådsmedlemmerne ved henvendelse til formanden selv, afslørede, at det pågældende dokument var et falsum, af følgende grunde: Formanden udtalte, at udvalget på intet tidspunkt havde udarbejdet det, formandens underskrift var forfalsket, og udvalget havde ikke afholdt møder på noget af de i dokumentet anførte datoer.

Byrådsmedlemmerne har allerede taget skridt til at gennemføre alle de aktioner i henhold til straffe- og forvaltningsloven, som er nødvendige for at få sagen opklaret. Undervisningsministeriet har klaget til kautionisten over vildledende reklame på grund af anvendelsen af betegnelsen »Libera Università«, som ikke er tilladt i henhold til gældende lovgivning, idet ministeriet ikke har givet sin tilladelse.

Kan Kommissionen på denne baggrund oplyse:

1. om den har kendskab til de beskrevne forhold, til oprettelsen af universitetet og påstandene om, at Generaldirektoratet for Uddannelse og Kultur er involveret?

2. om det er korrekt, at der er blevet udbetalt midler til oprettelsen af »Libera Università di Formello« som led i Leonardo-programmet og hvor store beløb, der i så fald er tale om?

3. om det er korrekt, at Kommissionen til det italienske undervisningsministerium har indgivet en anmodning om godkendelse af universitetet?

4. om Kommissionen, dersom det beskrevne ikke er i overensstemmelse med sandheden, har beføjelser og vilje til direkte at skride ind?

5. om dette også er muligt i betragtning af overtrædelsen af fællesskabsbestemmelserne om vildledende reklame?

Svar afgivet på Kommissionens vegne af Viviane Reding

(22. marts 2004)

Som svar på det ærede medlems spørgsmål vedrørende uregelmæssigheder i forbindelse med oprettelsen af »det private Formello-Universitet« i Rom skal Kommissionen gøre opmærksom på følgende:

1. Kommissionen har først for nylig modtaget den oplysning, at »det private Formello-Universitet« hævder at have deltaget i et projekt finansieret under Leonardo da Vinci-programmet.

2. Der har aldrig været ydet støtte til »det private Formello-Universitet« under Leonardo da Vinci-programmet.

3. Kommissionen har aldrig indgivet en anmodning om »godkendelse« af »det private Formello-Universitet« til det italienske undervisningsministerium. I øvrigt har Kommissionen slet ikke kompetence til at indgive en sådan anmodning.

4. Kommissionen samarbejder i øjeblikket med de italienske myndigheder om at få belyst sagen.